text: Miner under et træ i skoven var ufarlige
  24 marts 2018 kl. 07.20
  Sprængstof var fjernet fra miner, som fredag blev fundet under et væltet træ skoven.
  Der var intet sprængstof i nogle miner eller granater fra anden verdenskrig, som fredag blev fundet under et væltet træ i Østerskoven ved Haderslev.
  Ammunitionsryddere fra forsvaret fjernede fredag aften i alt elleve minerør fra stedet. Sprængstoffet var da allerede taget ud af rørene. 
  - Det sted i Østerskoven var der, hvor de efter anden verdenskrig samlede mange miner sammen, siger vagtchef Torben Møller, Syd- og Sønderjyllands Politi. 
  Stedet var under krigen Danmarks største ammunitionsdepot.
  - De har antageligt fjernet sprængstoffet fra minerørene dengang og plantet et træ ovenpå. Det var det, som nu væltede, fortæller vagtchefen.
  Fredag ved 18-tiden kom et ægtepar gående forbi, så bomberørene og alarmerede politiet.
  Senere fredag aften ankom de tilkaldte ammunitionsryddere fra forsvaret og konstaterede, at rørene var ufarlige, hvorefter de tog dem med derfra.
  
  
  